Man sterf in gru-botsingEen man is dood en ses ander mense is beseer, waarvan twee kritiek, nadat twee voertuie Saterdagaand reg van voor op die R509-pad naby Magaliesburg, Noordwes, gebots het. Jeffrey Wicks, ŉ woordvoerder van Netcare911, sê dit wil voorkom of een van die voertuie voor aankomende verkeer in gery het. “Een persoon het reeds aan sy beserings beswyk toe paramedici by die toneel opgedaag het. Ses ander insittendes is ernstig beseer en hulle is naby die onderskeie voertuigwrakke aangetref. Die twee persone wat kritiek beseer is, is op die toneel gestabiliseer en met ŉ ambulans na die Leratong-hospitaal geneem. Die ander vier pasiënte is na ander hospitale in die omgewing gehaas,” het Wicks gesê